**NÁRODNÁ RADA SLOVENSKEJ REPUBLIKY**

VIII. volebné obdobie

Návrh

**ZÁKON**

z ... 2023,

**ktorým sa dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení nálezu Ústavného súdu Slovenskej republiky č. 77/1998 Z. z., zákona č. 86/2000 Z. z., zákona č. 138/2002 Z. z., zákona č. 100/2003 Z. z., zákona č. 551/2003 Z. z., zákona č. 215/2004 Z. z., zákona č. 360/2004 Z. z., zákona č. 253/2005 Z. z., nálezu Ústavného súdu Slovenskej republiky č. 320/2005 Z. z., zákona č. 261/2006 Z. z., zákona č. 199/2007 Z. z., zákona č. 400/2009 Z. z., zákona č. 38/2010 Z. z., zákona č. 153/2011 Z. z., zákona č. 187/2011 Z. z., zákona č. 69/2012 Z. z., zákona č. 79/2012 Z. z., zákona č. 236/2012 Z. z., zákona č. 296/2012 Z. z., zákona č. 330/2012 Z. z., zákona č. 309/2013 Z. z., zákona č. 402/2013 Z. z., zákona č. 375/2015 Z. z., zákona č. 399/2015 Z. z., zákona č. 1/2017 Z. z., zákona č. 55/2017 Z. z., zákona č. 217/2018 Z. z., zákona č. 314/2018 Z. z., zákona č. 318/2018 Z. z., zákona č. 6/2019 Z. z., zákona č. 241/2020 Z. z., zákona č. 423/2020 Z. z., zákona č. 288/2021 Z. z., zákona č. 252/2022 Z. z. a zákona č. 264/2022 Z. z. sa mení a dopĺňa takto:

§ 89 sa dopĺňa odsekmi 4 a 5, ktoré znejú:

„(4) Ak sú dôvodom alebo jedným z dôvodov pre skrátené legislatívne konanie značné hospodárske škody hroziace štátu alebo ak má návrh zákona predložený v skrátenom legislatívnom konaní významný vplyv na hospodárenie Slovenskej republiky, predseda národnej rady bezodkladne požiada Radu pre rozpočtovú zodpovednosť (ďalej len „rada“), aby v lehote piatich pracovných dní od doručenia žiadosti vypracovala a zaslala národnej rade stanovisko k návrhu na skrátené legislatívne konanie a k návrhu zákona najmä z hľadiska dôsledkov na rozpočet verejnej správy a dlhodobú udržateľnosť vrátane vyjadrenia, či štátu hrozia značné hospodárske škody, ak by návrh zákona nebol schválený. Ak v priebehu lehoty podľa predchádzajúcej vety rada požiada predsedu národnej rady o jej predĺženie o ďalších najviac päť pracovných dní, predseda národnej rady takejto žiadosti vyhovie. Predseda národnej rady bezodkladne zabezpečí doručenie stanoviska rady poslancom. Ak rada nezaujme v stanovenej lehote podľa tohto odseku stanovisko, národná rada návrh zákona prerokuje aj bez jej stanoviska.

(5) Gestorský výbor neprerokuje návrh na skrátené legislatívne konanie skôr, ako sa mu doručí stanovisko rady alebo ako márne uplynie lehota podľa odseku 4 na doručenie jej stanoviska.“.

**Čl. II**

Tento zákon nadobúda účinnosť 1. mája 2023.